Verdere stygings in brandstofprys verwagMbongeni Nzama, ‘n petroljoggie van iNanda, demonstreer by ‘n vulstasie in Morningside hoe die brandstofpryse verbruikers wurg. (Foto: Doctor Ngcobo/ANA) Stewige internasionale oliepryse baan die weg vir nog ŉ toename in brandstofpryse in Maart vanjaar volgens die Automobiel-Assosiasie (AA). “As ons met die huidige inligting tot ons beskikking werk, kan ons ŉ verhoging van tot 56c per liter petrol, 47c per liter diesel en 41c per liter paraffien verwag,” lui ’n verklaring deur die AA. Brandstofpryse het aan die begin van die maand met tussen 58c en 81c per liter gestyg. Die organisasie sê oliepryse het geleidelik toegeneem in Januarie, maar sedertdien vinniger begin toeneem. “Die internasionale produkpryse het die eerste twee weke van Februarie met omtrent 82% opgeskiet. Die rand-dollar-wisselkoers strek wel tot Suid-Afrikaners se voordeel, met die rand wat ongeveer 8c teen die dollar versterk het.” Die rand staan tans op R14,43 teen die dollar. Die AA meen egter dat dié toename in die rand se waarde nie naastenby genoeg is om op te maak vir die skerp styging in die olieprys nie. “Indien die olieprys aanhou klim, kan Suid-Afrikaners dalk op die mediumtermyn weer rekordhoë brandstofpryse sien. Verbruikers is ook kwesbaar vir enige ekonomiese skokke wat die rand kan verswak.”